  Наталья Тетерина Удмуртилэн ужрад туризмъя дырпусаз Кияса ёросын ортчись элькун фестивальёс пыризы. Со сяна, Уддяди гуртысь Удмурт лулчеберетъя центрен вашкала сям-йылолъёсъя радъям ужрадъёс но ӵектэмын. Со сярысь ивортодэтъя «Удмуртия» агентстволы Кияса ёрос администрацилэн тӧроезлэн мерлыко ужпумъёсъя воштӥсез Тамара Васильева вераз. Нырысь ик ми пыртылӥм элькун ужрадъёсмес. <…> Трос аръёс ӵоже ортчытӥськом ни 1-тӥ оштолэзе Серекъян нуналлы сӥзем элькун инлыкен «Анчане» фестивалез Тамара ВасильеваОзьы ик ужрад дырпусэ вӧсяськон крезьгуръя но кырӟанъя сямлы пӧрмем «Даниловской пумиськонъёс» пыризы. Соос Данилово черкогуртысь архитектурая но вӧсьлык лулчеберетъя синпелет дорын — Свято-Никольской черк дорын — ортчо. Пӧсьтолэзе Кияса ёросысь Первомайск черкогуртын эшшо одӥг элькун фестиваль радъяськоз. Со Семья, яратон но осконлыклэн нуналэзлы сӥземын луоз но таяз арын куинетӥзэ ортчоз ни. «Сыӵе фестиваль семья ансамбльёслы, семья коллективъёслы гинэ ортче Первомайск черкогуртамы. Ӵапак отын выль черк но вань. Туж тунсыко», — пусйиз Тамара Васильева. 3-тӥ пӧсьтолэзе Кияса ёросын Спортъя элькун гужем гурт шудонъёс кутскозы. Вожвылъяськонъёс, валамон, Удмуртиысь ужрад туризмъя дырпусэ пыртэмын.  Со сяна, трос ужрадъёс Уддяди гуртысь Удмурт лулчеберетъя центрын ортчозы. Соос удмуртъёслэн йылолъёссыя радъямын луозы. Кияса ёрос ужрадъёсты туризмъя дырпусэ ӵектӥз. Соос куноослы туризмъя маршрут, нимысьтыз праздникъёслы сӥзем ужрадъёс, сям-йылолъёсты возьматонъёс, валэн ворттылон, тюбинген нискылан, губи бичан но огшоры ял карон программаос дэмлало.  Тамара Васильевалэн верамезъя, ар куспын Кияса ёросэ 7 сюрслэсь ятыр туристъёс вуыло, соос пӧлын кунсьӧр куноос но. Шарканын но, Гракын но Баба Яга тани, Лопшо Педунь-а, котьмар шу но, со выжыкылысь. Нош милям татын со усадьбамы, сыӵе солэн пуштросэз — историяя выжыосыз. <…> Калык Уддяди гуртысь, эшшо ик мӧйыос, соос со йылолэз оскыса, чын-чын ик туннэ ортчыто. Туристъёслы гинэ огшоры адӟытоно шуыса ӧвӧл. Соин ик туж мур пуштросэз, азьланяз но туж зол азинлыкез Тамара ВасильеваСолэн кылъёсызъя, Удмуртилэн тӧроез Александр Бречалов Кияса ёросэ ветлыкуз оскиз, татын туристъёслэсь лыдзэс будэтыны луонлык вань шуыса. Тодэ вайытом, Удмуртиысь ужрад туризмъя дырпусэн Ижкарын 21-тӥ шуркынмонэ тодматозы. Отчы элькунлэн вань ёросъёсыз асьсэ ужрадъёссэс ӵектӥзы, кылсярысь,  Глаз ёросысь дырпусэ 6 ужрад пыриз. Тегъёс: Лулчеберет Туризм Удмуртия Удмуртиысьтуризм Кияса  